Poliisi on jatkanut Kempeleen tapauksen selvittelyä. Kuva: Arkisto

Kempeleen Kokkokankaalla sunnuntaina tapahtuneen rikosepäilyn motiiviksi on noussut kosto.

Tutkinnanjohtajan, rikoskomisario Nina Similän mukaan epäilty on kertonut teon olleen eräänlainen kosto. Epäillyn kertomuksen mukaan kysymys oli kostosta.

– Ei sen vakavammasta ollut kysymys, Similä kertoo

Rivitaloasunnon ikkunasta heitettiin sisään räjähdyskelvottomaksi tehty käsikranaatti. Similän mukaan esine oli eräänlainen tuhkakuppi.

Teosta on kuulusteltu noin 30-vuotiasta ja noin 40-vuotiasta miestä. Similä kertoo, että vanhempi miehistä oli ottanut tekijän roolin, nuoremmalla ei ole osallisuutta tapahtumiin.

Molemmat miehet on päästetty kuulustelun jälkeen vapaaksi.

Tapausta tutkitaan törkeänä kotirauhan rikkomisena ja laittomana uhkauksen, mutta Similän mukaan rikosnimikkeitä tarkastellaan vielä syyttäjän kanssa.

– Alussa tapaus näytti vakavammalta.

Tapahtumat saivat alkunsa sunnuntai-iltana, kun kaksi miestä saapui Kempeleessä varsinaisen kohdeasunnon naapurin ovelle.

Similä kertoo, että epäilty oli tiedustellut puhelinnumeroa naapurista ja asiointi oli sujunut ystävällisissä merkeissä.

Naapuri ei ole sotkeutunut tapaukseen.

Miehet siirtyivät jyskyttämään viereistä ovea. Kun asukas ei avannut ovea, makuuhuoneen ikkuna rikkoutui ja lattialle lensi käsikranaatin näköinen esine.

Mieskaksikko pakeni paikalta. Heidät otettiin kiinni puolitoista tuntia myöhemmin yksityisasunnosta Kempeleestä.

Tilanne aiheutti sunnuntaina laajan poliisioperaation, kun poliisi eristi ja evakuoi alueen. Paikalle kutsuttiin myös räjähteitä tunteva poliisin erikoisyksikkö.